作者:方岳
標題:沁園春
內容:把酒問花，繭栗梢頭，春今幾何。笑身居近侍，階翻萬玉，面丐菩薩，髻擁千螺。一一牙籤，英英碧字，佔定花間甲乙科。歸來也，傍紫薇吟處，揉作陽和。祗今花事無多。看幾許風煙付與他。待圍將翡翠，怕蜂粘粉，織成雲錦，遣鳳銜梭。誰翦並刀，贈之燕玉，莫負雙娥嬌溜波。花應道，盡花強人面，底用能歌。